Il territori rumantsch ha survegnì dacurt in nov stabiliment da teater, il ‹Zuoz Globe›, planisà dals dus architects grischuns Carmen Gasser e Remo Derungs. Cun numnar lur teater ‹Globe› al mettan els en ina lunga tradiziun d’architectura da teaters. Quai envida a dar in sguard sin questa tradiziun.

Teaters èn – ord vista architectonica – per gronda part edifizis extraordinaris. Ina sfida tut speziala è da cumbinar las ideas esteticas cun la funcziunalitad dal teater. Uschia sto per exempel l’acustica en il bajetg esser excellenta per che mintgin possia udir tge che vegn ditg sin tribuna. En il medem mument na dastga strusch ina ramur da l’exteriur entrar en la sala che sto era anc pledentar l’aspectatur cun sia estetica.

Tribunas e plattafurmas stattan bunamain sco sinonims per il teater e la preschentaziun publica. Davent da la naschientscha dal teater classic en la Grezia antica en il 5avel tschientaner a.C. èn acturs zappads sin il palc da la tribuna per preschentar in’acziun dramatica. Co che la tribuna è sa sviluppada d’in pèr aissas a la tribuna cun l’artg proscenium (= l’artg ch’enramescha la scena sin tribuna), che nus enconuschain da la gronda part dals teaters contemporans, duess vegnir illustrà en ina curta seria da preschentaziuns da teaters impurtants en l’Europa.

Il Teater da Dionysus ad Athen

Las emprimas tribunas ch’èn vegnidas stgaffidas aposta per las preschentaziuns da teaters sa chattavan (e sa chattan) en la Grezia antica. Questas tribunas eran a l’entschatta anc palcs da lain, pli tard alura plattafurmas da crap. Ils dramas phlyacs preschentads en las colonias da la Grezia en il quart tschientaner a.C. faschevan diever da constructs da lain. Perditga da quellas fabricaziuns dattan varsaquants vaschs illustrads chattads en la Sicilia ed en la Puglia.

Il Teater da Dionysus che sa chatta sin la planira al sid da l’Acropolis ad Athen è ina da las emprimas fabricaziuns da teater construidas cun crap. Natiralmain è il teater sa midà fitg en ils bun 2000 onns da si’existenza. En il teater lycurgian (338–326 a.C.) eran tant il palc sco er ils sezs dals aspectaturs construids da crap.

Il Teater da Dionysus che sa chatta sin la planira al sid da l’Acropolis ad Athen è ina da las emprimas fabricaziuns da teater construidas cun crap (Foto: PD)

Teatro Olimpico a Vicenza

Il Teatro Olimpico è oriundamain vegnì planisà dad Andrea Palladio (1508–1580), l’architect il pli famus da la renaschientscha en l’Italia dal Nord. Suenter che Palladio è mort, ha Scamozzi cumplettà il teater ed ha laschà installar la scenaria famusa che fa diever da la nova tecnica da dar perspectiva ad illustraziuns.

Il design dal teater era inspirà da la classica en furma elliptica e cun l’idea romana dal frons scaenae (il fund da la tribuna ch’è decorà da camifo). Ma Palladio ha integrà sias atgnas ideas ed ha empruvà da chattar soluziuns funcziunalas per problems architectonics. La scenaria en perspectiva era fitg moderna per il temp da la renaschientscha e cuntrastescha uschia fitg cun il frons scaenae tut classic.

Ils plazs per l’auditori eran atipicamain democratics per lez temp. Ils teaters da la renaschientscha eran normalmain construids per in prinzi che prendeva plaz en il center da l’auditori. Il Teatro Olimpico era dentant vegnì construì per l’Academia Olimpica.

La commembranza a l’Academia era reservada per las classas autas (cun la ludaivla excepziun da Palladio sez), ma l’Academia na vegniva betg guvernada d’in suveran. Sco commembers da l’Academia avevan tuts pli u main il medem status. Lur teater, construì per preschentaziuns da teaters dals scripturs antics, reflectava questa posiziun democratica tant en l’auditori (cun tut ils sezs quasi equivalents) sco er en ils divers puncts da projecziun en la scenaria en perspectiva (quai per betg crear ina posiziun privilegiada en l’auditori).

Teatro Olimpico a Vicenza (Foto: Tango7174 / CC BY-SA 3.0)

The Globe Theatre a Londra

Il Globe Theatre sa chattava sin la riva al sid dal flum Temsa a Southwark a Londra. Cumplettà la stad da l’onn 1599 da Cuthbert e Richard Burbage è il teater vegnì considerà sco ina da las meglras chasas da teater a Londra. Questa distincziun ha The Globe Theatre pudì preservar fin ch’el è vegnì destruì tras in incendi l’onn 1642. La chasa e la tribuna eran construidas per gronda part da lain reciclà dal teater ‹The Theatre› da James Burbage; lez teater era vegnì deconstruì per bajegiar in teater pli grond. ‹The Theatre› era in dals emprims teaters a Londra. Suenter si’inauguraziun l’onn 1576 han almain trais grondas gruppas da teater giugà en il teater: ils Leicester’s Men (1576–78), ils Admiral’s Men (1590–91 ed ils Lord Chamberlain’s Men (1594–96).

Il Globe Theatre era in edifizi radund cun ina gronda curt averta en il center cun trais galarias cuvertas enturn la curt. Il teater era polivalent e vegniva duvrà per preschentaziuns da scrima, per eveniments atletics e natiralmain per preschentaziuns da teater. Las pli famusas èn stadas senza dubi quellas da tocs da William Shakespeare (1564–1616). Oz sa chatta bunamain al medem lieu a Southwark ina reconstrucziun dal The Globe Theatre. Terminà l’onn 1996 vuless The New Globe Theatre mussar als visitaders en moda e maniera fitg illustrativa co ch’il teater il pli famus dal temp da Shakespeare veseva or.

The New Globe Theatre a Londra (Foto: Zorba the Geek / CC BY-SA 2.0)

Il Teatro Farnese a Parma

Il Teatro Farnese a Parma è il teater il pli vegl ch’exista anc cun in artg proscenium e cun ina scenaria mobila. Questas duas innovaziuns marcan l’entschatta d’ina nova epoca da l’istorgia dal teater. L’artg proscenium è daventà in standard per la gronda part dals stabiliments da teater en tut l’Europa. La scenaria e la maschinaria da teater èn vegnidas pli e pli cumplexas fin che tut il teater è daventà ina veritabla ‹maschina d’illusiuns›. Questa pratica d’‹effects spezials› sin tribuna è restada en moda fin l’entschatta dal 20avel tschientaner cura ch’ils reschissurs da l’avantgarda sco Appia, Craig e Copeau han reclamà novs princips scenografics.

Il Teatro Farnese a Parma è in teater da la curt en il temp dal baroc. El è d’ina dimensiun enorma. Construì en ils onns 1617–18 tenor plans da Giovanni Battista Aleotti porscha ses auditori plaz per 3000 aspectaturs. En l’arena, che pudeva vegnir inundada cumplettamain, èn vegnids organisads turniers da chavaliers ed inscenaziuns da battaglias nauticas. La sala mesira 87 m sin 32 m. L’auditori sa cumpona da 14 retschas cun in’autezza totala da 22 m e la tribuna gigantesca mesira 40 m sin 12 m.

L’impurtanza istorica dal Teatro Farnese è considerabla. Blers scienziads vesan en il bajetg la colliaziun tranter il teater roman ed il teater proscenic baroc.

Durant la Segunda Guerra mundiala è il Teatro Farnese vegnì donnegia da bumbas americanas, ma gia il onns 1956–62 è il teater vegnì reconstruì inclusivamain sias paraids cun frescos da bellezza.

Il Teatro Farnese a Parma (Foto: karaian / CC BY 2.0)

Il Slottsteater a Drottningholm, Svezia

Il Drottningholms Slottsteater datescha oriundamain dal 18avel tschientaner. El è dentant ì cumplettamain en emblidanza, è vegnì rescuvert pir l’onn 1921 dad Agne Beijer e vegnì restaurà da radent.

Oriundamain era il teater vegnì construì per la regina Lovisa Ulrika en sia residenza da stad sin l’insla Lovö en vischinanza da la chapitala Stockholm. I sa tracta dal segund teater a Drottningholm che datescha dal 1766; l’emprim era brischà l’onn 1762.

L’architect da la curt svedaisa, Carl Frederik Adelcrantz, aveva planisà quest bajetg fitg elegant en in stil da la neoclassica svedaisa tempriva ch’ins po identifitgar vi da sias lingias severas e sia coluraziun. Il Slottsteater è tipic per l’architectura scandinava da lez temp, ma el sa differenziescha considerablamain dal stil extravagant da rococo che dominava l’architectura da teater en l’Europa dal 18avel tschientaner.

L’edifizi è bler dapli che ‹mo› in teater. Varsaquantas chombras enturn il spazi da teater vegnan duvradas sco domicil da stad. Sch’ins contempla la fatschada dal bajetg, dattan en egl las bleras fanestras che tradeschan las abitaziuns e las chombras da pernottar che circumdeschan l’auditori e la tribuna.

Tut è preservà fitg bain e las decoraziuns en il teater documenteschan a moda e maniera excellenta il stil dal 18avel tschientaner. La maschinaria da teater datescha dal temp da construcziun e funcziuna perfetgamain fin il di dad oz. Quai pussibilitescha da preschentar teaters a la moda autentica dal 18avel tschientaner e da far retschertgas davart il teater dal passà.

Il Slottsteater a Drottningholm en Svezia (Foto: Arild Vågen / CC BY-SA 3.0)

Il Festspielhaus a Bayreuth

Il matg 1872 ha Richard Wagner tschentà il crap da fundament dal Festspielhaus a Bayreuth. Il teater – construì cun daners da persunas privatas e surtut da Ludwig II, retg da la Baviera – era concepì spezialmain per las preschentaziuns da las operas da Wagner. Il Festspielhaus dueva funcziunar sco ‹maschina d’illusiun› cun la mira da ‹manar› l’aspectatur en in mund mitic.

Il lieu è vegnì tschernì fitg precautamain per rinforzar il caracter exclusiv dal teater. El sa chatta in zic ordvart la citad da Bayreuth, sisum in bot e circumdà d’in guaud spess. Simbolicamain e per propi s’elevescha il bajetg sur la vita quotidiana e funcziuna uschia sco insla sin la quala l’aspectatur po sa concentrar cumplettamain sin l’experientscha teatrala. Questa experientscha vegn rinforzada supplementarmain tras il pitschen effort dad ir a pe fin tar il teater che mintga visitader sto prestar.

La structura interna dal teater è concepida tenor l’ideal da Wagner d’in ‹Gesamtkunstwerk›, nua ch’ils aspectaturs pon avair l’experientscha da la preschentaziun ‹sco sch’els sa siemiassan›. En pratica munta quai che mintga sez en la chasa porscha ina buna vista sin tribuna e che las installaziuns tecnicas teatralas èn vairamain innovativas.

Il Festspielhaus a Bayreuth (Illustraziun: PD)

Il Vieux Colombier a Paris

Il Vieux Colombier è be in pitschen teater, però ha el fatg gronds fastiz en il cudesch da l’istorgia dal teater. El è sta enormamain impurtant en il process da crear ina nova scenografia modernista ch’è stada l’emprim pass vers quai che nus numnain oz il teater ‹black box›.

L’onn 1913, cura che Copeau ha avert il Vieux Colombier da la vart sanestra da la Seine a Paris, ha el fatg il pass davent dals teaters commerzials per lung dals boulevards da Paris. El aveva en mira ina nova sort da teater. Sia visiun cuntegneva ina scenografia revoluziunara ed ina nova moda da far teater. Il teater ideal era daventà in teater spiritual ch’era centralisà sin il pled da l’autur. In teater simbolistic e betg realistic: I stueva esser pur e per forza liber da referenzas als eveniments nunimpurtants da la vita quotidiana.

Il Vieux Colombier è vegnì reconstruì duas giadas. L’emprima giada l’onn 1913 da Jourdain ch’ha deliberà la tribuna da tut las scenarias ed ha installà in artg proscenium dubel. La segunda giada ha Jouvet reconstruì il teater. El ha concepì ina tribuna senza artg proscenium (sco en il temp avant il Teatro Farnese). Ina part da la tribuna era pli bassa e projectava en l’auditori; davos sin la tribuna ha el, Jouvet, installà ina scenaria permanenta. Quai ha creà in spazi geometric, architectonic ed abstract, fitg different da las scenarias realisticas dal 19avel tschientaner.

Entrada dal Vieux Colombier a Paris (Foto: Mbzt / CC BY 3.0)

Indicaziuns bibliograficas

Andrea Rassel. Il teater e si’architectura. Cumparì en: La Quotidiana, schaner fin mars 2012. Fotografias: Vichipedia. Maletg da la cuverta: © Guillaume Piolle / CC BY 3.0. Tut ils dretgs d’autur(a) / chasa editura resalvads. Ediziun epub: www.chattà.ch (2014).